એ બેઠકના બીજા વક્તા નીરજભાઈ શાહે ગુજરાતી વાંચન અને લેખન માટે ઇન્ફોર્મેશન ટેકનોલોજીનો ઉપયોગ કરીને ગુજરાતી વેબ સાઈટ અને બ્લોગ કઈ રીતે કરી શકાય તે વિગતે સમજાવ્યું. વેબ સાઈટ થોડી ખર્ચાળ હોવાથી કોઈ સંસ્થા, યુનિયન કે કંપની તેનો ડોમેઈન ખરીદી શકે. વ્યક્તિ માટે પોતાના વિચારો રજૂ કરવાની શક્યતા 1994માં ઓન લાઈન ડાયરી લખવાની શરૂઆતથી થઈ. વેબ અને લોગના સંયોજનથી બ્લોગ શબ્દ પ્રચારમાં આવ્યો. યુનિકોડની શોધથી ભારતની ઘણી ભાષાઓ કમ્પ્યુટર પર આવી. પહેલો બ્લોગ અમેરિકાથી શરુ થયો. પછી તો કવિતા, ટૂંકી વાર્તા, બાળ સાહિત્ય આવતું થયું. આજે હવે ઘણાં મૂલ્યવાન પુસ્તકોનું ડિજિટલ સ્વરૂપ કમ્પ્યુટર પર વાંચવા મળે છે તેવી જ રીતે સામયિકો પણ ઉપલબ્ધ થયાં છે. સંગીતના બ્લોગ પણ શરુ થયા. હાલ 2500થી 3000 બ્લોગ્સ હશે, તેમ કહી શકાય. આ નવીન ટેકનોલોજીનો એક ફાયદો એ થયો કે ઘણા નવોદિત લેખકો અને કવિઓને બ્લોગ દ્વારા પોતાના સર્જનો અન્ય સુધી પહોંચાડવાની તક મળે છે.